**МОМИЧЕТО С МЕТАЛНОТО КРИЛО**

**Имало едно време едно малко синеоко момиче на име Софи, което носело сатенени панделки в косите си и страхове в душата си. Страхувала се от паяци, гъсеници, пеперуди, самота, тъмнина, гръмотевици, кръв, огън, дори от други хора. Тиха и с жив поглед, тя предпочитала компанията на книгите пред тази на своите връстници.**

**В един съвсем обикновен априлски следобед в детската градина, едно от момчетата от четвърта група я бутнало в пясъчника… Докато се опитвала да се изправи, случайно напипала нещо твърдо в пясъка и открила малко метално змейско крило. Софи скрила крилото и се присъединила към върволицата деца, които бързали за обяда.**

**Същата вечер Софи заспала, стисн ала в юмруче малката метална дрънкулка и няколко секунди, след като затворила очи, се озовала на поляна, в подножието на огромна планина, а пред нея стояли Змей с пламъчета в очите, Белобрад дядо и едно метално дърво, което било скръстило два клона пред стъблото си. Белобрадият й подал ръка.**

**- Приятно ми е да се запознаем, Софи. Аз съм Човекът Разум, това до мен - посочил към Змея - е Огънче, а… Хм, ами дървото си няма име, но то така или иначе не е приказливо - Белобрадият се засмял на собствената си шега - Значи ти си намерила крилото на Огънче? - Софи подала крилото на Змея, то се понесло във въздуха, увеличило размерите си стократно и паснало на лявата страна на гиганта, а след това им разказала как го намерила и за момчето, което я тормозело - Мисля, че разбирам… - плеснал с ръце Човекът Разум - Така, мила Софи, в знак на благодарност, всеки от нас ще те научи на един урок. Но за да се случи това, ще преминеш три изпитания, съгласна ли си?**

**Софи само кимнала, а Белобрадият подскочил от радост.**

**- Добре, мила Софи, ето го и първото ти предизвикателство: взимаш го първо със себе си на приключение, не можеш да го обуеш, но ти помага да вървиш; носиш го със себе си, но не тежи, а отнема от товара ти, що е то?**

**- Сърцето?**

**Белобрадият поклатил глава.**

**- Не, но го носиш в сърцето си - добавил.**

**- Обичта?... Вярата? - старецът се усмихнал, Софи подскочила победоносно - Вярата!**

**Преди да се усети, Човекът Разум и Огънче се изпарили, а до нея стояло само металното дърво.**

**- Какво ще направиш, ако вървиш сама през най-мрачния период от живота си и всички ти казват, че няма да успееш?**

**- Това гатанка ли е? - момичето свъсило вежди, а дървото поклатило короната си.**

**- Ще откриеш отговора на другият край на Металната гора…**

**Дървото посочило към гората в края на поляната - тъмна и пълна с метални чудовища като това до нея, тя потреперила от страх.**

**- Не мога ли просто да заобикаля?**

**- Боя се, че до някои отговори не се достига по този начин, човеко.**

**Минала цяла вечност преди Софи да накара краката си да се задвижат и да се озове пред входа на Металната гора. Дърветата вместо от кора били направени от някакъв сив метал, който отразявал мрака. Софи поела дъх и направила първата крачка и тогава започнала да ги чува.**

**- Кой е там? - попитала Софи.**

**- Няма да се справиш! Няма да успееш...**

**- Кой си ти?**

**Тя осъзнала, че всъщност шепотът идва от металните дървета, които си говорили помежду си, не, не помежду си - говорели на нея.**

**„Ще се изгубиш! Много по-умни се изгубиха!”**

**„Та тя дори не е красива!”**

**„Нито достатъчно добра!”**

**Софи се насилила да направи още една крачка. Гласовете им започнали да се сливат: „Никой не те обича”; „Не си нищо специално”; „Страхливка!”; „Откажи се, нямаш шанс”; „Никога няма да се справиш”; „Ще останеш завинаги пленена в този кошмар”. Те изваждали на показ най-големите й страхове. Очите й се напълнили със сълзи, но въпреки това, Софи направила още една крачка… и още една… и още една. Фокусирала се върху стъпките напред, вместо върху това, което шептели дърветата. Не знаела дали е вървяла с часове или с дни, но в един момент, тя видяла краят на гората и се затичала напред. Озовала се за пореден път на поляната, тя си поела дъх и заплакала. Металното дърво се приближило до нея и попитало със суров тон:**

**- Какво ще направиш, ако вървиш през най-трудният период в живота си и всички ти казват, че няма да се справиш?**

**Софи преглътнала сълзите си и стиснала зъби:**

**- Ще продължа да вървя.**

**Тогава Металната гора изчезнала и тя чула гласът на Змея.**

**- Искаш ли да можеш да летиш?**

**- Да - отвърнала бързо Софи.**

**- Много хора искат да могат много неща, но не са готови да дадат от себе си това, което се изисква, за да се научат, затова те питам отново - искаш ли да се научиш да летиш? - Софи свила вежди, обмисляйки въпроса - Има само един начин да се научиш да летиш… - Змеят си поел дъх - Изскачи се на върха на планина и скочи.**

**- КАКВО?!**

**- Щом искаш да се научиш да летиш, трябва да покажеш смелост - изскачи се до върха и скочи.**

**С тези думи Змеят изчезнал в облак дим и Софи останала сама. Този път по пътя нямало препятствия. Тя изскачила планината по-бързо, отколкото й се искало и съвсем скоро се озовала на ръба на скалата. Да скочи?! Поклатила глава при мисълта. А после се сетила за думите на Човекът Разум и поставила ръка на гърдите си - „Ама разбира се!” усмихнала се Софи - всичко, което й трябвало било в нея - тя вярвала. Колебанието й траело само секунда, преди да се засили и да скочи от скалата, превръщайки ръцете си в змейски криле.**

**Долу, в подножието на планината я очаквал Змеят.**

**- Беше прав - засмяла се тя - Имам всичко необходимо.**

**- Това, което беше нужно, вече го носеше със себе си… А сега ми кажи, малка моя, какъв беше последният урок?**

**Софи си поела дъх, опитвайки се да събере мислите си.**

**- Понякога трябва да скочиш преди да си готов… и да вярваш в крилете си.**

**- Много добре - усмихнал се Змеят и до него се появили Човекът Разум и металното дърво.**

**- Крилото изпълни своята мисия - усмихнал се старецът - Боя се, че това беше последната ни среща, малка Софи.**

**Протегнал ръка, за да се здрависа с нея, а в далечината цялата метална гора свела корони в чест на Софи. Змеят я покрил с крилото си.**

**- А това е малък подарък от мен - на шията й се появило металното крило - Не позволявай на никого да отнеме огъня на змейската ти душа, Софи!**

**И с тези думи Змеят и всички от омагьосаната метална поляна изчезнали.**

**Минали години и малката Софи се превърнала в смела млада жена. Тя продължила да носи панделки в косите си и, разбира се, имала и своите страхове, но никога не се разделяла с едно малко метално крило, за да помни тези три урока: винаги носи вяра в сърцето си, продължавай напред, въпреки съмненията си и имай куража да рискуваш, дори когато не си сигурен в силите си.**